CELEX: 62019CN0856
Language: mt
Date: 2019-11-25 00:00:00
Title: Kawża C-856/19: Rikors ippreżentat fil-25 ta’ Novembru 2019 – Il-Kummissjoni Ewropea vs L-Ungerija

20.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/37
            
         
      Rikors ippreżentat fil-25 ta’ Novembru 2019 – Il-Kummissjoni Ewropea vs L-Ungerija
      (Kawża C-856/19)
      (2020/C 19/39)
      Lingwa tal-kawża: l-Ungeriż
      
         Partijiet
      
      
         Rikorrenti: Il-Kummissjoni Ewropea (rappreżentanti: C. Perrin u A. Sipos, aġenti)
      
         Konvenuta: L-Ungerija
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tiddikjara li l-Ungerija naqset milli twettaq l-obbligi tagħha taħt l-Artikolu 10(2) u (3) tad-Direttiva tal-Kunsill 2011/64/UE tal-21 ta’ Ġunju 2011 dwar l-istruttura u r-rati tad-dazju tas-sisa fuq it-tabakk manifatturat (1), billi applikat, wara l-iskadenza tal-perijodu ta’ tranżizzjoni mogħti sal-31 ta’ Diċembru 2017, dazju tas-sisa globali ta’ inqas minn 60 % tal-prezz medju pponderat ta’ bejgħ bl-imnut tas-sigaretti rrilaxxati għall-konsum u billi imponiet dazju tas-sisa ta’ inqas minn EUR 115 għal 1 000 sigarett.
               
            
                  —
               
               
                  tikkundanna lill-Ungerija għall-ispejjeż.
               
            
         Motivi u argumenti prinċipali
      
      Konformement mal-Artikolu 10(2) tad-Direttiva tal-Kunsill 2011/64/UE tal-21 ta’ Ġunju 2011 dwar l-istruttura u r-rati tad-dazju tas-sisa fuq it-tabakk manifatturat, mill-1 ta’ Jannar 2014 id-dazju tas-sisa globali li għalih huma suġġetti s-sigaretti għandu jirrappreżenta, bħala minimu, 60 % tal-prezz medju pponderat ta’ bejgħ bl-imnut tas-sigaretti rrilaxxati għall-konsum, b’eċċezzjoni ta’ jekk id-dazju tas-sisa jkunx jammonta minn tal-inqas EUR 115 għal 1 000 sigarett. Peress li l-Ungerija tapplika dazju tas-sisa ta’ inqas minn EUR 115 għal 1 000 sigarett, dan l-Istat Membru huwa suġġett għall-obbligu li jistabbilixxi dazju tas-sisa ta’ kwantità ekwivalenti jew ogħla minn 60 % tal-prezz medju pponderat.
      Sabiex jintlaħaq dan l-ammont tad-dazju tas-sisa, it-tielet subparagrafu tal-Artikolu 10(2) tad-Direttiva 2011/64/UE ikkonċeda lill-Ungerija u lil seba’ Stati Membri oħra perijodu ta’ tranżizzjoni sal-31 ta’ Diċembru 2017. Bis-saħħa tal-Artikolu 10(2) u (3) tad-Direttiva 2011/64/UE, mat-tmiem ta’ dan il-perijodu l-imsemmija Stati Membri għandhom ikunu laħqu l-livell ta’ dazju tas-sisa msemmija.
      Il-Kummissjoni tqis li, mat-tmiem tal-perijodu ta’ tranżizzjoni, l-Ungerija ma laħqitx il-livelli ta’ dazju tas-sisa stabbiliti fl-Artikolu 10(2) u (3) tad-Direttiva 2011/64/UE u li, mill-31 ta’ Diċembru 2017, l-imsemmi Stat Membru jkompli japplika d-dazju tas-sisa ta’ kwantità inferjuri għal-livelli stabbiliti f’din id-direttiva.
      
         (1)  ĠU 2011, L 176, p.24